
הנדון: תזכורת – פנייה לקבלת הבהרות ולשיתוף הציבור בחומרים רלוונטיים – 
שינוי בדיעבד של ההסכם עם שותפות אדאני-גדות ואישור חריג למשיכת דיווידנדים

סימוכין: פנייתנו מיום 6.8.26
בשם התנועה למען איכות השלטון בישראל, ע"ר (להלן: "התנועה"), אנו מתכבדים לפנות אליכם כדלהלן:
בפנייתנו הקודמת שבסימוכין ביקשנו את התייחסותכם המפורטת לשורה של סוגיות הנוגעות להסכם הבעלות בנמל חיפה שנכרת בשלהי שנת 2022 בין מדינת ישראל לשותפות אדאני-גדות.
בין היתר ביקשנו את התייחסותכם לסוגיות הנוגעות לשמירה על המינהל התקין, הקופה הציבורית והאינטרסים החיוניים של מדינת ישראל בנמל חיפה, ובהן: מתן הפטור לקבוצת אדאני-גדות מחובת ההשקעה בתשתיות והשתת עבודות השדרוג על חנ"י תוך התרת משיכת דיבידנדים בהיקף עתק מתוך רווחי הנמל טרם ההפרטה; החשש לפיו כספי הקופה ההיסטורית ישמשו למימון בדיעבד של חוב הרכישה הממונף של אדאני-גדות, בניגוד לעקרון השוויון (למול מציעים אחרים בהליך התחרותי שהתקיים); הפגיעה בהוראות צו האינטרסים החיוניים ובחובות הדיווח והאישור הקבועות בו; חוסר ההלימה שבמתן אישורים כה דרמטיים בידי ממשלת מעבר ובתקופת בחירות לצד הנחיות היועמ"ש בנושא. מעל כל אלה, הדגשנו את החשש הכבד שמא שיקולים זרים שאינם ממין העניין כרוכים במהלך. 
חרף חשיבות הדברים ודחיפותם, עודנו ממתינים לתגובתכם. כמו כן, בימים האחרונים הגיע לידי התנועה מידע לפיו המגעים לגיבוש הסכם התיקון ואישור משיכת הדיבידנד מצויים בשלבים מתקדמים במיוחד, ואף עומדים לקראת חתימה ואישור מיידיים. 
אנו שבים וחוזרים על עמדתנו כי כל מהלך בקשר עם שינוי בדיעבד של ההסכם עם קבוצת אדאני-גדות חייב להתנהל בשקיפות ציבורית, תוך מתן אפשרות לציבור – ובכלל זה התנועה, המציעים בהליך התחרותי שהתקיים בעבר, עובדי נמל חיפה, עיתונאים, חברי כנסת וגורמים רלבנטיים נוספים – להביע את עמדתם בקשר עם מהלך חריג שכזה, המעורר שורה של שאלות ציבוריות קשות ומורכבות. 
לאור האמור, ובטרם ייווצרו עובדות מוגמרות בשטח, נקבש לקבל מענה מיידי הן לתוכן הפנייה הקודמת והן לשאלות שלהלן:
1.1. מהי שרשרת האישורים המשפטיים והרגולטוריים הנדרשת בראייתכם לצורך מתן תוקף מחייב להסכם המתוקן ולאישור הדיבידנד, והיכן עומדים הדברים נכון לעת הזו? כמו כן, האם כבר ניתנו התחייבויות כלשהן מטעם המדינה או כל גורם מטעמה, בכתב או בעל פה?
1.2. האם דבר אישור ההסכם והוראותיו יובאו לידיעת הציבור והערותיו, בטרם תורשה קבוצת אדאני-גדות לבצע משיכה בפועל של הדיבידנדים? העמדת כלל החומרים והפרטים לעיון הציבור, ובחינת הערותיו יסייעו להגברת השקיפות, הסבירות והמידתיות של ההסדר המתגבש (ככל שניתן כלל לעשות כן), ובטרם ייצא לפועל.
1.3. האם, בדומה לכל שינוי תנאי מהותי בחוזה שמקורו במכרז ציבורי, אין מקום בענייננו להחזיר את הדיון לאישור ועדת המכרזים המוסמכת – ובענייננו הוועדה למכירת מניות המדינה – וזאת בראי סעיף 8א(11) לתקנות חובת מכרזים, התשנ"ג–1993 והפסיקה בעניין?
ניהול מהלך חריג בסדר גודל כזה, הנוגע לתשתית לאומית קריטית ולנכסי הון שנצברו בקופתה, ושמבקש לשנות בדיעבד הסכם העברת בעלות מהמדינה לידי קבוצת עסקים פרטית בעקבות הליך תחרותי, ראוי שיתנהל בשקיפות ושיתוף ציבור מקסימליים המבטיחים את תקינות ההליך והשמירה על אינטרס הציבור. 
על כן, ונוכח דחיפות העניין, נבקש לקבל את מענכם המפורט והמלא (גם ביחס לפנייתנו הקודמת שבסימוכין), לצד העמדת כלל החומרים הרלוונטיים לעיון הציבור בטרם הדברים יגיעו לידי הכרעה סופית, ולא יאוחר מיום 27.8.2026. בהתאם, התנועה תכלכל את צעדיה המשפטיים, לרבות פנייה דחופה לערכאות.

בכבוד רב, 







העתק: 
מר ישראל מלאכי, מנכ"ל משרד האוצר
עו"ד דודי קופל, היועץ המשפטי של משרד האוצר
מר משה בן זקן, מנכ"ל משרד התחבורה והבטיחות בדרכים
עו"ד יעל כהן, היועץ המשפטי של משרד התחבורה והבטיחות בדרכים

